Beste items vir ’n plusgrootte figuurDeur Lizel van der Westhuizen Is dit net ek of het ontwerpers die fokuspunt verloor? Wat het van billike, elegante klere geword wat plusgrootte vroue kan dra? Groter vroue wil nie laaggesnyde bloese of swakgesnyde broeke hê wat hulle heupe nog meer beklemtoon nie. Aan die ander kant wil hulle ook nie soos slonskouse lyk nie. Dit is geen geheim dat vroue in alle vorms en groottes kom nie, maar al te dikwels sien ons kleinhandelaars wat vir die kleiner groottes voorsiening maak, terwyl hulle diegene wat plusgrootte klere dra heeltemal ignoreer. Om nie eens te praat van diegene wat plusgrootte is én boonop ouer as 50 is nie. So, watter kledingstukke is die vleiendste -vir groter, ouer vroue? Wat moet jy in ag neem wanneer jy aantrek om jou vorm te pas? Om ŉ paar basiese items in jou kas te hê, is ŉ goeie manier om seker te maak jy het ŉ meng-en-pas-klerekas met klere wat vir enige geleentheid geskik is. Hier is die noodsaaklikhede: (Foto: Verskaf) As jy op soek is na plusgrootte klere, is ŉ oorvoustyl (wrap style) ŉ besliste moet-koop. Die V-nek is ŉ besonderse komplimentêre styl vir diegene wat ŉ groter borsmaat het, terwyl die oorvou-element jou middellyfvorm op ŉ aangename manier sal uitlig. Dit is veelsydig en beskikbaar in ŉ reeks style en materiale; een hiervan sal jou beslis goed te pas kan kom. Tunieks of langer bloese is perfek vir groter en voller figure, want dit sit vleiend aan die meeste liggaamsvorms en versteek daardie areas waarmee jy dalk nie te gemaklik voel nie. Koop ŉ reeks tunieks met verskillende patrone en kleure om jou kapsule-klerekas aan te vul. Dit bied ŉ bietjie variasie op dae wanneer jy nie kan besluit wat om aan te trek nie. Vir ŉ gemaklike voorkoms, trek bedags ŉ tuniek saam met ŉ denim aan, of saans saam met ŉ spanbroek (leggings). Dra dit ook in die winter met ŉ lang T-hemp onderaan of saam met ŉ baadjie en oopknooptrui. (Foto: Verskaf) Wat broeke betref is denims jou beste vriend; die gemaklike rekstof waarvan dit gemaak word, is iets waarna die meeste vroue in ŉ denim soek. Soek ŉ paar wat jou kurwes beklemtoon en probeer ŉ donkerder kleur, soos swart of donkerblou, as jy jou bene slanker wil laat lyk. Denimspanbroeke (jeggings) is die ideale alternatief vir denims as jy vind dat laasgenoemde nie gemaklik genoeg is nie. Kombineer dit met ŉ langer T-hemp, bloes of trui na gelang van die geleentheid en weer. (Foto: Verskaf) Goed gesnyde klere – nie te styf of te los nie – sal ŉ tikkie elegansie by enige uitrusting voeg. Alhoewel daar ongelukkig ŉ gebrek aan pasgemaakte opsies vir vroue in groter groottes is, het handelsmerke soos Queenspark en Contempo ŉ reeks broeke en baadjies wat perfek is om jou werksklerekas op te kikker of ietsie by ŉ spesiale geleentheidsuitrusting te voeg. ŉ Snyerspakkie sal jou selfversekerd laat voel en langer en slanker laat vertoon. (Foto: Verskaf) Klere moet jou goed laat voel, nie snaaks nie, en daarom verwerp ons die eeueoue retoriek van “aantrek om by jou ouderdom te pas”. Kies style wat jou liggaamsvorm vlei en jou ongelooflik laat voel, selfs al voel dit aanvanklik ŉ bietjie waaghalsig. Noupassende rompe (pencil skirts) beklemtoon kurwes en is ŉ stapelitem in die klerekas wat jy saam met ŉ ingevoude bloes kan dra vir werk of ander geleentheid. Dié soort rompe gee die illusie van ŉ gedefinieerde middellyf en, hoewel dit soms knap om die middel kan word, hoef dit nie ongemaklik te wees nie. Die meeste noupassende rompe met ŉ hoë middellyf kom in rekbare, gemaklike materiale voor wat terselfdertyd ŉ bietjie asemhalingsruimte bied. (Foto: Verskaf) (Foto: Verskaf)